ԿԵԱՆՔԻՆ ԹԵԼԸ
(Մտորումներ մահուան եւ «լեցուն կեանք»-ի (Յովհ. 10.10) մասին` 
Ս. Յարութեան տօնին եւ Մեծ Եղեռնի 85-ամեակին առթիւ)
 
Ուրբաթ, 17 Մարտ:
Գրեթէ շաբաթ մըն է որ Անթիլիասէն հեռու եմ եւ միջ-եկեղեցական ժողովներու մասնակցելու ու անձնական կարճ արձակուրդ մը վայելելու համար կը գտնուիմ Հիւսիսային Ամերիկա:
Ծնողքէս հրաժեշտ առած, թռիչքին ժամէն երկու ժամ առաջ Մոնթրէալի օդակայանն եմ եւ սպասման սրահին մէջ կը փորձեմ ձեռքի պայուսակիս մէջ գտնուող գիրքերն ու յօդուածները կարգի դնել՝ որպէսզի Մոնթրէալ-Վանգուվըր ճամբորդութեանս ընթացքին կարդալիք նիւթերս ընտրեմ, երբ ուշադրութիւնս կը գրաւէ ՀՈՐԻԶՈՆ-ի Գրական յաւելուած-ի Մարտ 2000 թիւը: Նոյն առաւօտ, Տէր Արմէնը զայն ինծի տուած էր, ըսելով. «Յօդուած մը ունիմ մէջը. պիտի սիրես. կարդա՛ օդանաւին մէջ»: Անշուշտ, ահագին նիւթ ունէի կարդալիք, սակայն Տէր Հօր խօսքերը կը մղեն զիս իր յօդուածը ընթերցելու …
«Կը մեկնին արագ …
Վերջին մոհիկաններն ու վկաները մեր անպատմելի գողգոթային: Սարսուռը կը պատէ էութիւնս, երբ որբերու սերունդ կոչուած մնացորդացէն ներկայացուցիչ մը եւս կը լքէ մեզ ու կը հեռանայ այս աշխարհէն: Կ՚երթան շատ արագ թափով, ստեղծելով անգին գանձի մը անվերադարձ կորուստին կսկիծը»:
Այս տողերով կը բացուէր 10 էջերու վրայ տարածուած հոգեւոր եղբօրս «Արաբ Անդրանիկը» պատմուածքը, որ վկայութիւն մըն էր Մեծ Եղեռնէն ճողոպրած հայորդիի մը տունդարձին:
Մէկ շունչով կը կարդամ յօդուածը եւ կը փութամ հեռախօսին մօտ շնորհաւորելու Տէր Արմէնը եւ տպաւորութիւններս կիսելու իր հետ: Չեմ գտներ զինք ո՛չ տունը եւ ոչ ալ եկեղեցւոյ գրասենեակը, ու «ստիպուած կ՚ըլլամ» այս յօդուածը գրելու…:
Օդանաւին մէջ հեռատեսիլի լուրերուն կը հետեւիմ: «Այս առաւօտ, Քէպէք քաղաքէն Մոնթրէալ ճամբուն վրայ, 10 աշակերտներ փոխադրող կառք մը ինքնաշարժի մը զարնուեցաւ եւ 10 աշակետներէն 7 հատը տեղւոյն վրայ մահացան»: Միաժամանակ, ցոյց կու տան մանուկներուն զգեստներէն եւ խաղալիքներէն մնացորդներ եւ սպիտակ սաւաններով ծածկուած անշնչացած մարմիններ: Կը մտածեմ… խայտառակ նկարիչները ինչպէս ալ կը բռնեն յուզիչ պահերն ու իրերը: 
Ու մտածումներուս թելը կը քակուի: Կ՚ըսեմ.  «Երանի՜ Տէր Արմէնը գտած, հեռաձայնով ըսելիքներս ըսած ու այս մղձաւանջէն ազատած ըլլայի»: Սակայն, շատ ուշ է, եւ կը շարունակեմ պեղել վերջին շաբթուան տպաւորութիւններուս գանձարանը:
Մարտ 10-ին հասած էի Պոսթըն, «Մարդ արարածին աստուածաբա-նական ըմբռնումը» նիւթին շուրջ կազմակերպուած խորհրդակցութեան մաս-նակցելու եւ ընդգծած, թէ մարդկային կեանքը Աստուած-մարդ-ստեղծա-գործութիւն առանցքին շուրջ պէտք է ըմբռնել ու յաւիտենական կեանքի լուսարձակին տակ արժեւորել, երբ քանի մը օրեր ետք կ՚իմանայի, որ մօտիկ ընկերոջ մը երիտասարդ եղբայրը սրտի կաթուածի հետեւանքով մահացած էր Օրէնճ Գաունթիի մէջ: Յարաբերաբար Լիբանանի՝ այնքան մօտ էի Գալի-ֆորնիոյ, սակայն ժողովական պարտաւորութիւններ զիս Պոսթըն կը պահէին. թէեւ մասամբ մը մխիթարուած էի, որ սրտամօտիկ աւագ հոգեւոր եղբայր մը պիտի կարենար իմ անունով եւս ներկայ ըլլալ յուղարկաւորութեան:
Պոսթընի մօտ գտնուող Նորթ Անտովըր քաղաքն եմ՝ քահանայ եղբօր մը եւ անոր ընտանիքին ցաւակցութիւն յայտնելու քանի մը շաբաթներ առաջ իրենց կորսնցուցած երիտասարդ աղջկան կսկծալից մահուան առթիւ:
Աստուա՜ծ իմ, այս որքա՜ն մահ վերջին մէկ շաբթուան ընթացքին: Մահը որքա՜ն ներկայ է մեր կեանքին մէջ: Կը վերյիշեմ Նիւ Ճըրզիի հովուական օրերս, երբ մէկ օրուան մէջ թաղում-մկրտութիւն-պսակ-այցելութիւններ-դասախօ-սութիւն-ժողով իրարու կը յաջորդէին եւ զգացական վերիվայրող ծանր հոգե-վիճակներու կը մատնէին զիս: Վանքին մէջ այս բոլորէն հեռացած էի, սակայն, հիմա, շատ կարճ ժամանակի մէջ, անոնք դարձեալ զիս կը յաճախէին:
Ապրիլեան նահատակներու սպանդին, վերապրողներու նօսրացող թիւին, կեանքի երազներով թեւածող երիտասարդ հայորդիի մը անակնկալ շիջումին, ընտանեկան բոյն կազմած եւ նորածին երեխայի մը ճիչին հաճոյքը տակաւին լիապէս չըմբոշխնած հայ երիտասարդուհիի մը անվերադարձ մեկնումին եւ գանատացի աշակերտներու արկածահար մահուան անմիջական տպաւորութիւններուն տակ՝ կը մտածեմ կեանքի այն թելին մասին, որ որեւէ երկվայրկեան կրնայ կտրուիլ եւ մեր հողածին գոյութեան աւարտը յատկանշել: Կրնայ այս օդանաւը իյնալ, կրնամ աչքերս գոցել եւ նոյնիսկ երկիր չիջած «երկինք» (երանի՜) ելլել, կրնամ Վանգուվըր հասնելէ ետք մահանալ, կրնամ, կրնամ, կրնամ… կարելի է շարքը անսպառօրէն երկարել. որովհետեւ, բոլորս ալ նման փորձառութիւններ ունեցած ենք եւ զգացած կեանքին ու մահուան «բարի դրացնութիւնը» մեր էութեան մէջ:
Շատ հանգիստ թռիչքով կը հասնիմ Վանգուվըր: Ողջ ու առողջ եմ. օդանաւը չէ ինկած, քնացած ու արթնցած եմ եւ համեղ ընթրիք մըն ալ վայելած: Մահուան սարսափը փարատած է:
Շաբաթ, 18 Մարտ:
Վանգուվըրէն երկու ժամ հեռու գտնուող ski-ի աշխարհահռչակ գիւղն եմ, Ուիսլըր, բարեկամի մը տղուն սուրբ պսակին ներկայ գտնուելու: Հազիւ 25 հոգիներ պարփակող մատռան մէջ ենք եւ պատուհանէն կը դիտեմ փաթիլ-փաթիլ մաղուող ձիւնը: Կեանքը որքա՜ն քաղցր է: Որքա՜ն ապրիլ կ՚ուզենք: Աստուած որքա՜ն լաւ ըրած է մեր մէջ մոռնալու յատկութիւնը դրոշմելով: Նո՛ր կեանքին նոր արարածն եմ հիմա, երիտասարդ զոյգի մը կեանքի աղուոր նոր հանգրուանի մը թեւակոխման վկան դառնալու: Միթէ նաեւ այս չէ՞ կեանքին թելը. փրթելու հակամէտ, սակայն միաժամանակ մեզ կեանքին եւ իրարու զօդող եւ մինչեւ իսկ երկրաւոր կեանքէն երկնաւոր կեանք առաջնորդող…:
Նոյն իրիկունը, հիւրասիրութենէն վերադարձին, կը բանամ «Զհաց Մեր Հանապազորդ» աստուածաշնչական ամենօրեայ ընթերցումներու գրքոյկին նոյն օրուան յատկացուած էջը եւ կը կարդամ նախախնամականօրէն սահ-մանուած եւ սփոփանքի սպեղանիի ներգործութիւն ունեցող հետեւեալ բառերը.
«ՍԷՐ ՄԸ ՈՐ ՉԻ՛ ՁԱԽՈՂԻՐ
«(Յիսուս) երբ լսեց թէ հիւանդ է, եղած տեղը երկու օր ալ կեցաւ»
(Յովհաննու 11.6)
 	Ինչո՞ւ Աստուած կ՚ուշանայ, երբ մենք իր շուտափոյթ պատասխանին պէտք ունինք: Յիսուսի լաւ բարեկամներէն մէկը՝ Ղազարոս, ծանրօրէն հիւանդ էր: Անոր քոյրերը տեղեակ պահեցին Յիսուսը ճիշդ ժամանակին: Անոնք կը յուսային, որ Յիսուս անմիջապէս պիտի գար եւ այցելէր զիրենք: Սակայն Յովհ. 11.5–6-ի մէջ կը կարդանք, թէ «Յիսուս կը սիրէր Մարթան եւ անոր քոյրն ու Ղազարոսը: Երբ լսեց, թէ Ղազարոս հիւանդ է, եղած տեղը երկու օր ալ կեցաւ»: Յիսուս ուշացաւ, եւ մինչ այդ Ղազարոս մեռաւ:
            Երբեմն շատ դժուար է մեզի համար ըմբռնել Աստուծոյ ունեցած սէրը մեզի հանդէպ, երբ Ան կ՚ուշանայ մեզի պատասխանելու եւ կամ օգնելու Իր խոստումին մէջ, այնպէս ինչպէս Յիսուս ուշացաւ, երբ Իր ժամանակին գալը կրնար փրկել Իր սիրելի բարեկամը՝ Ղազարոսը: Մարիամի եւ Մարթայի պէս մենք ալ կրնանք ըսել. «Տէր, եթէ հոս ըլլայիր  իմ եղբայրս չէր մեռներ» (հ. 12):
            Ոչ ոքի մտքէն կ՚անցնէր, թէ այդ կացութեան մէջ տեղի պիտի ունենար այն հրաշքը, որ Յիսուս կատարեց Իր ուշացած ժամանակէն ետք: Ոչ իսկ անոնք կրցան ըմբռնել, թէ Յիսուս այդ հրաշքով կ՚ուզէր ուսուցանել իրենց, թէ Ինքն էր «Յարութիւնը եւ կեանքը» բոլոր անոնց համար, որ Իրեն կը հաւատային (հ. 25):
            Մենք կրնանք երբեք չ՚ըմբռնել, թէ ինչո՞ւ Աստուած կ՚ուշանայ, երբ մենք Իրմէ կը խնդրենք, որ անմիջապէս գործի անցնի: Բայց երբ Իր այս խորհրդաւոր ուշացումը կը մնայ անհասկնալի, մենք կրնանք վստահիլ Անոր անզուգահեռ իմաստութեան եւ անսակարկ սիրոյն:
            Երբեք չենք կրնար Աստուծոյ գործող ձեռքերը տեսնել. մենք կրնանք Անոր սիրոյն վստահիլ»:
         Ուրբաթ, 31 Մարտ:
         Քանի մը օրերէ ի վեր վերադարձած եմ հոգեւոր տունս, Անթիլիաս:
         Այսօր, տարիներու աւանդութեան մը համաձայն, Արամ Ա. Կաթողիկոս մայրավանքէն ներս կը հիւրընկալէ Պուրճ Համուտի հայկական Ծերանոց-Կուրանոցի հայրիկներն ու մայրիկները: Վեհարանին մէջ, կողքիս է մօտիկ բարեկամ գերմանացի աստուածաբան, հայագէտ եւ Լեփսիուսի արխիւին հաւաքարար Փրոֆ. Հերման Կոլց: Վեհափառ Հայրապետը իր ողջոյնի խօսքին մէջ կը ծանօթացնէ նաեւ հայասէր մտաւորականը, եւ կ՚ըսէ. «Տոքթոր Կոլցը ձեր գիտցած պարզ տոքթորներէն չէ: Ան հայկական ջարդերու տոքթոր է: Ձեզմէ քանի՞ հոգի հայկական ջարդերը տեսած է: Մա՛տ բարձրացուցէք»: Պատասխան չկայ: Վեհափառը դարձեալ կը պնդէ. «Ի՞նչ է, չէ՞ք լսեր զիս: Քանի՞ հոգի կը յիշէ թուրքը, Տէր Զօրը, աքսորը, ջարդը»: Վերջապէս երկու հայրիկներ իրենց հոգատարներուն միջնորդութեամբ կը յայտնեն, թէ 90–95 տարեկան են եւ հազիւ կը յիշեն Մեծ Եղեռնի արիւնոտ օրերը: Մինչ այդ, ցած ձայնով, կ՚ըսեմ Վեհա-փառին. «Վերապրող չէ մնացած. 85 տարիները երէկի պէս անցան…», ու կը վերյիշեմ Նիւ Ճըրզիի մէջ կատարած վերապրողներու թաղումներս, երբ դամբանականներուս մէջ ափսոսանքով կ՚ըսէի. «Իւրաքանչիւր վերապրողի գերեզման մուտքով քիչ մը աւելի կը կտրուինք մեր արմատներէն»:
         Ահա, յարուցեալ Փրկչին եւ յարուցեալ հայ ազգի խորհուրդին հաղոր-դութեան մէջն ենք դարձեալ: Ի՞նչ մնաց այն կեանքէն, որ պարգեւուած էր անոնց, որոնք այս մտորումներուն մէջէն եկան մեզի: Յարութեան յո՛յսը միայն, որ կեանքին թելն է աստենականէն անդենական, երկրաւորէն երկնաւոր, ժամա-նակաւորէն յաւիտենականութիւն ձգուած եւ մեր քրիստոնէական հաւատքին վրայ խարսխուած, զոր յարութեան առաւօտուն, մեր եկեղեցիներուն մէջ յաղթական շեփորումով կը վերահաստատենք. «Քրիստոս յարութիւն առաւ մեռելներէն: Իր մահով մահուան յաղթեց եւ Իր յարութեամբ մեզի կեանք պարգեւեց»:

